**ZAPRTJE ŠOL JE NAJBOLJ PRIZADELO NAS, ŠOLARJE**

Vsi vemo, v kakšni situaciji stoji zdaj Slovenija. Lahko bi se reklo, da stoji v krizi. Mogoče se sliši, da pretiravam, a kar je res, je res. Iz dneva v dan se številke pozitivnih ljudi na korona virus samo večajo. Ne za malo, za veliko. Najprej smo začeli s 100, to pa se je nadaljevalo v 500 in to v 900. Tako smo hitro prišli do petkove številke 1961. Marsikdo pravi, da korona “ni resnična”, a vsi lahko vidimo, kakšen vpliv ima na našo državo in na nas same. Vsi le čakamo, kdaj se bo številka zvečala. Zato je vlada vzela stvari v svoje roke in določila ukrepe: prepoved odhoda v druge občine (razen izjeme), prepoved gibanja pred 6. uro zjutraj in po 9. uri zvečer in ZAPRTJE ŠOL.

Zaprtje šol je najbolj prizadelo nas, šolarje. Tako nas starejše, kot tudi tiste najmlajše, ki so letos prvič sedli za šolske klopi. Za nekatere je to zelo dobra novica. Manj učenja, plonkanje na testih in daljši spanec zjutraj. Čeprav vsi vemo, da to ni res. Šole še vedno potekajo in še vedno se moramo učiti. Sedaj še bolj kot prej. Nimamo več prave učiteljske razlage. Sedaj smo pravaprav mi postali učitelji sami sebi.

Zjutraj ob 7.30 vklopimo svoje mobilne naprave in vklopimo zoom. Udeležimo se meetinga za prvo uro na urniku in poslušamo razlago učitelja. Po zahtavah učitelja imamo vklopljene tudi svoje kamere in včasih še mikrofone. Ko s poukom končamo, imamo nalogo, ki jo je do naslednje ure potrebno narediti. In takšen je naš dan. Na kratko povedano dolgočasen. Manjka nam človeški stik. Stik s prijatelji, s katerimi se ne vidimo. Navajeni smo na druženje in to nam zdaj primanjkuje. Včasih smo sedeli v šolskih klopeh, klepetali, medtem ko je učitelj razlagal snov, in si pošiljali listke čez razred. Mislili smo si: Saj se bomo že doma naučili. In sedaj, ko smo v situaciji, da se učimo doma, nastopi težava. Le kako naj se učimo doma? Nekaterim staršem je namreč težko razlagati snov, ki jo na koncu koncev še sami ne razumejo. Starši pridejo utrujeni in izmučeni iz službe, otroci pa jim že trkajo na vrata sob in jih prosijo za pomoč.

Če povzamem vse skupaj: časi niso lahki, predvsem za šolarje in starše. A z malo potrpljenja in skupnega dela bomo prebrodili tudi to situacijo, kot smo že vse druge. Moramo paziti sami nase in na svoje bližnje, nositi maske in nasploh poskrbeti za svoje zdravje. Vreme do sedaj ni bilo najlepše, a v prihodnjih dneh je napovedano sonce. Raje kot da sedimo doma pred televizorjem, gremo lahko na vrt in posadimo zimsko solato. Lahko preživimo dodatni čas s svojimi hišnimi živalicami in se z njimi zabavamo. Lahko pa le preprosto poiščemo tisti Človek ne jezi se, na katerem se že leta nabira prah in ga igramo s svojimi najbližnjimi.

 Neža